Kim Behnke (FRI), 2000-04-26:
Med risiko for at lave skrammer og ridser i ministerens verdensbillede vil jeg starte med at rose ministeren, mest fordi ministeren har gjort noget, som er meget vigtigt i politik: Ministeren har lyttet i den her sag.
For vi stod over for den situation, som jeg første gang stillede spørgsmål til justitsministeren om for 8 år siden, nemlig hvad regeringen - den, der sad dengang - havde tænkt sig at gøre ved det problem, som jeg selv kendte fra Århusområdet, nemlig at hver gang, der lukkede et ismejeri eller en trikotagebutik, så blev der klistret sort tape på, og bagved blev der fyldt op med spillemaskiner, og mod et årligt kontingent på en krone eller halvanden kunne man altså dér drive alverdens illegale spil.
Det stødte min retssikkerhedsopfattelse, at det kunne finde sted under misbrug af noget så flot og fornemt som grundlovens bestemmelser om foreningsfrihed, at bare fordi man kaldte det en forening, så var alt tilladt.
Så derfor var det mit spørgsmål dengang.
Den daværende justitsminister kunne så fortælle, at der var nedsat forskellige udvalg osv. De har så været afløst af andre udvalg, og sådan har tidens tand jo gjort sit til, at det først er nu, vi står her i dag.
Så alle de bestemmelser, der er i det her forslag, der har til formål at begrænse det illegale spil, støtter vi hundrede procent.
Vi synes, det er vigtigt, at vi i Danmark kan slippe for, at folk misbruger foreningslivet til at have dette illegale spil.
Men undervejs indsneg der sig lige pludselig et nyt begreb i det nudanske sprog.
Først hed det VLT-spil.
Det var naturligvis sådan en amerikansk forkortelse, som vi aldrig lærte, fordi det ikke rigtig var noget, der vandt gehør i Danmark.
Så kaldte man det IC-spil i stedet for.
I første omgang var forvirringen total, da bl.a. DSB havde lagt billet ind på, at der kunne opstilles disse VLT-maskiner i intercitytogene.
Og da det så pludselig hed IC-spil, var der bl.a. mange journalister, der skrev om det her, som slet ikke forstod, hvad det gik ud på, og troede, at det så var noget, der var særlig forbeholdt DSB.
Det var det naturligvis ikke.
Fordanskningen kom så med flerspilsautomaterne.
Og vi har altså den opfattelse, at det er en dårlig ting i Danmark.
Vi synes ikke, der er noget internationalt erfaringsgrundlag, der godtgør, at vi skulle have flerspilsautomater i Danmark, og lige præcis her er så rosen til ministeren, fordi ministeren lyttede.
Frem for at ligge fast på, at det absolut skulle indføres i Danmark, så har ministeren lyttet og pillet det ud af forslaget, og ros for det.
Et andet punkt, hvor ministeren også har lyttet, er jo så under diskussionen om, hvorvidt det kun skulle være Københavns Tivoli, eller om det også skulle være Bakken, Tivoli Friheden i Århus og Tivoliland i Aalborg, der skulle have en særlig mulighed for at opnå finansiering af en række af deres forlystelser.
Men der er stadig væk nogle ting, som ikke er helt på plads.
Under de mange forhandlinger, vi har haft, har vi nævnt det problem, der er, når man nogle steder ikke giver pengepræmier retur, men hvor f.eks. en idrætsforening, der også har bankospil og sådan noget, giver naturalier - fire poser kaffe, og hvad det nu ellers kan være - som gevinst.
Og vi ser ikke, at ministeren har taget den problemstilling med.
Specielt om, hvorvidt man skal betale afgifter dér, for skal der betales 50 pct. i afgifter, er ministeren næppe tilfreds med, at halvdelen af kaffeposerne så kommer til ministeriet. Og det betyder, at man disse steder altså skal omsætte dem til kontanter, men dem har man jo ikke.
Det problem synes vi ikke er løst endnu.
Det håber vi på at vi kan løse under udvalgsarbejdet.
Og det er fint nok, hvis vi ellers under udvalgsarbejdet kan få indblik i, hvordan ministeren forestiller sig, at de bemyndigelser skal udnyttes.
Jeg kan sige, som det er, at en af de ting, vi er meget opmærksomme på, er, at 300-kr.-grænsen ikke lige pludselig går i skred og bliver til 1.000 eller 3.000 eller 5.000 kr., eller, som der jo var forslag om på et tidspunkt, at man kunne vinde 30.000 kr. på kontantautomater.
I den forbindelse savner vi også beskrivelse af, hvordan det skal være omkring det, man kalder topspil, altså hvor der er flere maskiner, som er slået sammen, og man så kan spille op i en pulje.
Kan man dér få gevinster udbetalt større end 300 kr.?
Det håber vi ikke, men det er alt sammen meget velegnet til udvalgsarbejdet.
Udvalgsarbejdet er også dér, hvor vi finder ud af, hvilken rolle Tipstjenesten skal have, hvor mange penge, de har mulighed for at tjene, om det er dem, der kommer til at lide.
Men med disse bemærkninger af mere teknisk karakter vil vi fra Frihed 2000 tilkendegive over for ministeren, at vi støtter forslaget, primært fordi vi får lukket for det sorte og det illegale spil.
Det er meget vigtigt.